মমতাই যেন ভিলেন! মহরমের দিন একাদশী পড়েছে এই বছর। সেই দিন দুর্গা ঠাকুরের বিসর্জন বন্ধ রাখা হবে বলে বিজ্ঞপ্তি জারি করতেই, ভিলেন হয়ে গেছেন মুখ্যমন্ত্রী।
বিরোধী রাজনৈতিক দলগুলি থেকে শুরু করে ‘অতি-ডানপন্থী’, বামপন্থী জনগণ, এমন কী আদালতের চোখেও কাঠগড়ায় উঠতে হয়েছে মমতাকে।
আর আমরা সবাই গ্যালারি শো দেখছি। আমাদের তো কোনও দায় নেই। যেন রাজনৈতিক নেতাদেরও নেই। আর এতে আরও একবার স্পষ্ট হয়ে গেল রাজনৈতিক দলগুলির সৎ সাহসের কত অভাব। 
আদালতের রায়ের পরেও একাদশীর দিন বিসর্জন হবে কি না তা নিয়ে এখনও ধন্ধ কাটেনি আমাদের। রাজনীতি চলছে।
যে বিজ্ঞপ্তি একটি নির্ভেজাল প্রশাসনিক সিদ্ধান্তের ঘোষণা হতে পারত, তা আদালতে সওয়াল-জবাবে ও রাজনীতির আঙিনায় ‘সাম্প্রদায়িকতার প্রতীক’ হয়ে উঠল। তার দায় কতটা মমতার, তার কথায় পরে আসছি।
যতই আমরা বলি পশ্চিমবঙ্গে সাম্প্রদায়িক সম্প্রীতি অটুট, আমরা আসলে নিজেদের আশ্বস্ত করার চেষ্টা করি মাত্র। রাজ্য জুড়ে সাম্প্রতিক গোষ্ঠী সংঘর্ষের ঘটনা প্রমাণ করে আমাদের এই বুলি কতটা ঠুনকো।

গত বছর হাওড়ায় সাঁকরাইলের কাছে মানিকপাড়ায় মহরমের মিছিল থেকে সংঘর্ষ ছড়িয়েছিল। সেখানে দু’পক্ষের মানুষের সঙ্গে কথা বলেই বোঝা যায় পরিস্থিতি বদলেছে কতটা।
পরিস্থিতি স্বাভাবিক হওয়ার পর হিন্দু বন্ধুদের সঙ্গে খৈনি ভাগ করে নিতে নিতে মাংস বিক্রেতা রফিক বলেছিলেন, ‘‘শেষ এরকম দাঙ্গা আমার ছোটবেলায় দেখেছি। এখন অবস্থা একদম অন্যরকম।’’
স্থানীয় একটি দোকানের মালিক (নাম প্রকাশে অনিচ্ছুক) বলেছিলেন, ‘‘এখন ওঁদের (মুসলমান সম্প্রদায়ের) ছেলেরা যে ভাবে মোটরবাইক চালায়, মেয়েদের আওয়াজ দেয়। কিছু বললেই ঝামেলা পাকায়, তাতে সেই আগের সম্পর্ক নেই।’’
সুতরাং আগে সরকারি বিজ্ঞপ্তি জারি করে মহরম ও দুর্গা পুজোকে আলাদা করতে না হলেও, পরিস্থিতির প্রয়োজনেই মমতাকে আজ প্রশাসনিক সিদ্ধান্ত নিতে হয়েছে যে, মহরমের মিছিলের সময় বন্ধ থাকুক দুর্গা পুজোর বিসর্জনের শোভাযাত্রা। এ ছাড়া মমতার উপায় ছিল না।
অথচ এটাকে সংখ্যালঘু তোষণ বলে চিহ্নিত করা হচ্ছে। তার দায় মমতা এড়াতে পারেন না অবশ্য। ইমাম-মোয়াজ্জেন ভাতা থেকে শুরু করে তিন তালাক নিষিদ্ধ করা নিয়ে সুপ্রিম কোর্টের রায়ের পরেও নীরব থাকার মাধ্যমে মমতা নিজেই নিজের এই পরিচয় তৈরি করেছেন। 
তাই রাজ্যে শান্তি শৃঙ্খলা রক্ষার জন্য একটি প্রয়োজনীয় সিদ্ধান্তকে তোষণ মনে হচ্ছে। 
মুশকিল হচ্ছে সব দায় প্রশাসনের উপরই বর্তাচ্ছে। এমন কী আদালতও সব দায়িত্ব সরকারের উপরে ছেড়ে দিয়েছে।
 

রাজ্য বিজেপি সভাপতি ও তাঁর সহযোগীরা হিন্দু অধিকারের উপর জোর দিচ্ছেন। কিন্তু জোর গলায় বলছেন না, আমরা হিন্দু-মুসলমানরা একসঙ্গে উৎসব পালন করব। কেউ আমাদের মধ্যে ঝামেলা পাকাতে এলে আমরা দায়িত্ব নিয়ে রুখে দেব। কোনও ঝামেলা হবে না।
তৃণমূলের নেতারা যেন রেখে ঢেকে বলছেন, আমরা সব উৎসব একসঙ্গে পালন করি। বাইরে থেকে ঝামেলা পাকাতে, আগুন লাগাতে আসতে পারে কিছু লোক। 
তাঁরাও জোর দিয়ে বলতে পারছেন না, আমরা দায়িত্ব নিচ্ছি কোনও এলাকায় কেউ হিন্দু মুসলমানের মধ্যে ঝামেলা করতে পারবে না। দু’জনের পরব শান্তিতেই মিটবে।
দু’পক্ষ যেন দুই মেরুতে দাঁড়িয়ে হাতা গোটাচ্ছে। একটু এদিক ওদিক হলেই দেব ধরে....। 
সব দায়িত্ব তো পুলিশের। তাঁরা আবার দ্বিধাগ্রস্ত। আইনের শাসনের প্রতিষ্ঠা করার থেকেও শাসক দলের নেতা-নেত্রীদের কথা শুনে চলা বা তাঁদের খুশি রাখার উপর নির্ভর করে কী সিদ্ধান্ত নেবেন।
আগে কী কোনও সাম্প্রদায়িক সমস্যা ছিল না রাজ্যে? নিশ্চয়ই ছিল। কিন্তু সেখানে স্থানীয় রাজনৈতিক নেতাদের মধ্যে কিছু মানুষ ছিলেন যাঁরা মধ্যপন্থী ছিলেন। পাড়ায় কোনও ঝামেলা হলে তাঁরা মধ্যস্থতা করে পরিস্থিতি সামলে নিতেন। পুলিশও তাঁদের উপর নির্ভর করত অনেকাংশে।

এই বিষয়ে অন্যান্য খবর

নেতা হওয়া অত সহজ নয়, মমতা কি বুঝেও বুঝলেন না! বিপদ বেড়েই গেল
আইন মেনেই ৪০ হাজার মুসলমানকে দেশ ছাড়া করবেন মোদী! একদম খাপে খাপ


কিন্তু বর্তমান সামাজিক-রাজনৈতিক পরিস্থিতিতে সেই সব মধ্যপন্থীরা পুরোপুরি সাইডলাইনে। তাঁদের জায়গায় মাঝ মাঠে কট্টরপন্থী নেতারা। হিন্দু হোক বা মুসলমান, দু’পক্ষের কট্টরপন্থীরাই এঁদের আশ্রয়ে থাকেন বা উল্টোটা।
এই পরিস্থিতিতে যে রাজনৈতিক দৃঢ়তার সঙ্গে সাম্প্রদায়িক সম্প্রীতি রক্ষার কথা নেতারা বলতে পারতেন, তা শোনা গেল না।
আশার কথা বসিরহাট থেকে চন্দননগর— সব জায়গা থেকেই বিচ্ছিন্নভাবে হলেও সম্প্রীতির কথা শোনা যাচ্ছে। দুর্গা পুজো ও মহরম একসঙ্গে শান্তিতে পালনের প্রতিশ্রুতি দিচ্ছেন স্থানীয় মানুষ ও হিন্দু-মুসলমান দু’পক্ষের কর্তারাই। 
সেই আশাতেই চলুন রাজনীতিকে পরাজিত করে উৎসবের মরশুম সবাই মিলে আনন্দে কাটাই।